b"\n_START_ARTICLE_\nJana Pavli\xc4\x8d\n_START_SECTION_\n\xc5\xbdivljenjepis\n_START_PARAGRAPH_\n1986 Diplomirala iz primerjalne knji\xc5\xbeevnosti in franco\xc5\xa1\xc4\x8dine na Univerzi v Ljubljani (Iskanje izgubljenega \xc4\x8dasa in problem romana v modernizmu)._NEWLINE_1990/1991 podiplomski \xc5\xa1tudij-specializacija pri profesorju Gilbertu Lascaultu - Problemes et resultats des approches thematiques de l'art (Problemi in rezultati tematskih pristopov do umetnosti) in na Haute ecole en sciences sociales pri Jacquesu Derridaju._NEWLINE_1995/1996 10-mese\xc4\x8dna \xc5\xa1tipendija francoske vlade za specialisti\xc4\x8dni \xc5\xa1tudij kulturnih politik pod okriljem francoskega Ministrstva za kulturo in francoske komisije UNESCO ter burgundske univerze (Universite de Bourgogne, etudes des politiques culturelles) v Franciji in Kanadi._NEWLINE_1991/1992 direktorica gledali\xc5\xa1\xc4\x8da Koreodrama v Ljubljani._NEWLINE_1992-1995 umetni\xc5\xa1ki producent in dramatur\xc5\xa1ki sodelavec v Slovenskem mladinskem gledali\xc5\xa1\xc4\x8du v Ljubljani in Kozmokineti\xc4\x8dnem kabinetu Noordung._NEWLINE_1995-1997 svetovalka ministra za gledali\xc5\xa1ko dejavnost na Ministrstvu za kulturo Republike Slovenije._NEWLINE_1998-2005 direktorica in soustanoviteljica Centra za raziskave scenskih umetnosti \xe2\x80\x93 DELAK; soustanoviteljica revije Maska, soustanoviteljica festivala sodobnih odrskih umetnosti EXODOS._NEWLINE_2000 soustanoviteljica mednarodnega projekta Laboratorio intermediale tra le arti s sede\xc5\xbeem v Gorici pod patronatom gori\xc5\xa1ke province._NEWLINE_2001 kot ekspert za kulturne politike preko Sveta Evrope anga\xc5\xbeirana pri Zdru\xc5\xbeenih narodih na Kosovu za izvedbo regulativnih dokumentov za odrske in vizualne umetnosti ter film; raziskava za Ministrstvo za kulturo RS o organiziranju in financiranju scenskih umetnosti v Sloveniji znotraj evropskega okvira._NEWLINE_2011-2013 svetovalka za uprizoritvene umetnosti Maribor, Evropska prestolnica kulture 2012, avtorica koncepta in mednarodnega programa Oder med nebom in zemljo_NEWLINE_2014-2017 selekcija predstav za mednarodni abonma Veli\xc4\x8dastnih sedem, Cankarjev dom.\n_START_SECTION_\nPodro\xc4\x8dja delovanja in raziskovanja\n_START_PARAGRAPH_\n\xc2\xa0 Diplomirala je iz primerjalne knji\xc5\xbeevnosti in franco\xc5\xa1\xc4\x8dine na ljubljanski Filozofski fakulteti in se podiplomsko iz filozofije in kulturnih \xc5\xa1tudij izpopolnjevala v tujini. Med drugim je bila direktorica gledali\xc5\xa1\xc4\x8da Koreodrama, umetni\xc5\xa1ki producent in dramatur\xc5\xa1ki sodelavec v Slovenskem mladinskem gledali\xc5\xa1\xc4\x8du, svetovalka ministra za gledali\xc5\xa1ko dejavnost na Ministrstvu za kulturo RS. Je tudi soustanoviteljica revije Maska, festivala sodobnih odrskih umetnosti EXODOS in drugih mednarodnih in slovenskih projektov. Kot ekspert za kulturne politike je sodelovala s Svetom Evrope in Zdru\xc5\xbeenimi narodi. Kot kurator je zasnovala mednarodni gledali\xc5\xa1ki program z naslovom Oder med nebom in zemljo v sklopu Evropske prestolnice kulture Maribor 2012. Sodelovala je pri oblikovanju gledali\xc5\xa1kih festivalov v tujini ter abonmaju Sedem veli\xc4\x8dastnih v Cankarjevem domu (2015/16, 2016/17). Kot avtorica tekstov, dramaturginja, prevajalka in umetni\xc5\xa1ka producentka je sodelovala z vrsto re\xc5\xbeiserjev. Gledali\xc5\xa1ke kritike, eseje in razprave je objavila v \xc5\xa1tevilnih doma\xc4\x8dih in tujih revijah. Iz franco\xc5\xa1\xc4\x8dine in v franco\xc5\xa1\xc4\x8dino je prevedla dela \xc5\xa1tevilnih prozaistov, dramatikov, filozofov in teoretikov. Za svoje delo je prejela francoski dr\xc5\xbeavni odlikovanji Chevalier des Arts et Lettres in Officier des Arts et Lettres.\xc2\xa0_NEWLINE_Kot avtorica tekstov, dramaturginja, prevajalka in umetni\xc5\xa1ka producentka je v zadnjih dveh desetletjih sodelovala z vrsto re\xc5\xbeiserjev (Dragan \xc5\xbdivadinov, Vito Taufer, Diego de Brea, Du\xc5\xa1an Mlakar, Matej Filip\xc4\x8di\xc4\x8d, Damir Zlatar-Frey, Eduard Miler, Emil Hrvatin, Zdravko Haderlap, Silviu Purcarete \xe2\x80\xa6)._NEWLINE_Kritike, eseje in razprave objavljala v \xc5\xa1tevilnih doma\xc4\x8dih in tujih revijah (Tribuna, Mladina, Demokracija, Dnevnik, Nova revija, Maska, Ampak, Alternatives Th\xc3\xa9\xc3\xa2trales, Du Theatre \xe2\x80\xa6)._NEWLINE_Iz franco\xc5\xa1\xc4\x8dine je prevedla dela \xc5\xa1tevilnih prozaistov, dramatikov, filozofov in teoretikov (Michel Tournier, Samuel Beckett, Bernard-Marie Koltes, Jacques Derrida, Jean Baudrillard, Jacques Lacan, Georges Bataille, Henri Michaux, J.K. Huysmans, Louis Aragon, Angela Carter in \xc5\xa1e mnogi drugi). V franco\xc5\xa1\xc4\x8dino pa pesni\xc5\xa1ko igro Daneta Zajca Otroka reke.\n_START_SECTION_\nOdlikovanji\n_START_PARAGRAPH_\nOdlikovanje reda viteza umetnosti in literature francoskega Ministrstva za kulturo in komunikacije za prispevek k \xc5\xa1irjenju poznavanja francoske kulture in umetnosti izven Francije - Chevalier dans l\xe2\x80\x99ordre des Arts et des Lettres du minist\xc3\xa8re fran\xc3\xa7ais de la Culture et de la communication, 2003._NEWLINE_Odlikovanje reda oficirja umetnosti in literature francoskega Ministrstva za kulturo in komunikacije za izjemen prispevek k \xc5\xa1irjenju poznavanja francoske kulture in umetnosti izven Francije, - Officier dans l\xe2\x80\x99ordre des Arts et des Lettres du minist\xc3\xa8re fran\xc3\xa7ais de la Culture et de la communication, 2013."